«የጀመርነውን ስኬት ማስቀጠል እንጂ ወደኋላ አንልም»- የአዲስ አበባ ወጣቶች
የታላቁ ህዳሴ ግድብ የመጀመሪያው ዙር የውሃ ሙሌት በስኬት ተጠናቋል። ይህን ታላቅ የድል ጅማሮ በማስመልከት ጠቅላይ ሚኒስትር ዶክተር አብይ አህመድን ጨምሮ የተለያዩ የግልና የመንግስት ተቋማት፣ ኢትዮጵያውያን ዜጎች ደስታቸውን ሲገልፁ ሰንብተዋል። በተለይ ይህ ታላቅ ስኬት ሊገኝ የቻለበት ምክንያት ኢትዮጵያ ለቆመችለት መርህ ታማኝነቷን በማሳየቷ እንደሆነና በቀጣይ ጊዜያትም በዚህ ጠንካራ መስመር ልትጓዝ እንደሚገባ፣የአገር ሽማግሌዎች፣ የሃይማኖት አባቶችና መላው የአገሪቷ ዜጎች በማሳሰብ ላይ ይገኛሉ።የዝግጅት ክፍላችን በአዲስ አበባ የተለያየ አካባቢ ወጣቶችን አነጋግሯል። በብሩህ ተስፋና ፈገግታ የተሞላበት፣ ትህትና የሚነበብባቸው ወጣቶች ግድቡ እንዲጠናቀቅ ደጋፊ እንጂ እንቅፋት መሆን አይጠበቅብንም የሚል አስተያየታቸውን ነበር የሰጡት። የጀመርነውን የስኬት ጉዞ ማስቀጠል እንጂ ወደኋላ አንልም ሲሉ ይናገራሉ።ወጣት በላይ ተሰማ በቴክኒክና ሙያ በኤሌክትሪሲቲ ሙያ ተመርቆ በግሉ በተለያዩ የከተማዋ አካባቢዎች ኮንትራት እየወሰደ እንደሚሰራ ይናገራል። ስለህዳሴው ግድብ የመጀመሪያ ዙር ውሃ ሙሌት መጠናቀቅ እንደተሰማ በከፍተኛ የደስታ ስሜት ውስጥ እንደነበር ያስታውሳል። ይህን አጋጣሚ ለሁለተኛ ጊዜ ማስተናገዱን ተናግሮ፤ የመጀመሪያው የመሰረት ድንጋዩ የተጣለበት ጊዜ ተመሳሳይ ስሜት እንደተፈጠረበት ይገልፃል።‹‹ባለፉት ሳምንታት በኢትዮጵያ ውስጥ የሃዘን ድባብና አለመረጋጋት ስለነበር ስሜቴ ተረብሾ ከርሟል›› የሚለው ወጣት በላይ ሁሌም ህይወት አንድ ጎን ስለሌላት የህዳሴው ግድብ ሙሌት በስኬት መጠናቀቁን ሲሰማ ያ መጥፎ ስሜት በደስታ እንደተተካ ይናገራል። ይህ ድል ቀጣይነት እንዲኖረው የነገ አገር ተረካቢ ወጣቶች ቁርጠኝነትና ድጋፍ እንደሚፈልግ እንደተገነዘበም ያስረዳል። በዚህ ምክንያት ግድቡ ሙሉ ለሙሉ እስኪጠናቀቅ ድረስ በሚችለው አቅሙ ለመደገፍና ሃላፊነት ለመውሰድ እንደ አንድ ኢትዮጵያዊ ቃል እንደሚገባ ገልጿል።‹‹ወጣቶች ግድቡ ሙሉ ለሙሉ ተሞልቶ እንዲጠናቀቅ ደጋፊ እንጂ አደናቃፊ መሆን አይገባንም›› የምትለው ደግሞ የአብስራ ሰለሞን ነች። በካሳንችስ በተለምዶ መናህሪያ በሚባል አካባቢ ነዋሪ የሆነችው ወጣቷ በፅህፈት መሳሪያ ሽያጭ ውስጥ ትሰራለች። የመጀመሪያው ዙር የታላቁ ህዳሴ ግድብ የውሃ ሙሌት መጠናቀቁ ለተጨማሪ ስኬት የሚያነሳሳ መሆኑንም ትገልፃለች።ከቅርብ ግዜያት ወዲህ ወጣቶች በአፍራሽ ተግባር ላይ ተሰማርተው ይገኛሉ። በዚህ አይነት ድርጊት ላይ መሳተፋቸው ትልቁን የኢትዮጵያ የመበልፀግ ራዕይ ያደናቅፋል የምትለው ያብስራ፤ የህዳሴው ግድብ መሰል አይነት ታላላቅ ፕሮጀክቶችን ለመስራት ወጣቱ በሃላፊነት ስሜት መንቀሳቀስ እንደሚገባው ትናገራለች። የኢትዮጵያን የመልማት ፍላጎት ማሳካት የሚችለው የታላቁ ህዳሴ ግድብ የመጀመሪያ ዙር የውሃ ሙሌት መጠናቀቁ እንዳስደሰታት በመግለፅም፤ ይህን ተስፋ ተስፋ የሚያጨልም ተግባር ላይ ሁሉም ዜጋ እንዳይሳተፍ ይልቁኑ ደጋፊ ሆኖ እንዲቆም ጥሪዋን አቅርባለች።አብኤል ፉላሳ የሃዋሳ ዩኒቨርስቲ የሁለተኛ ዓመት የባዮ ሜዲካል ተማሪ ነው። በኮሮና ቫይረስ ምክንያት ወደ አዲስ አበባ መጥቶ በመገናኛ አካባቢ ይኖራል። የውሃ ሙሌቱ በአጭር ጊዜ ባልተጠበቀ ሰዓት መጠናቀቁን በመገናኛ ብዙኃን መስማቱ አስደንቆታል። ለኢትዮጵያውያን ታላቅ የምስራች መሆኑን ይናገራል። ‹‹ከ60 በመቶ በላይ ኢትዮጵያውያን የኤሌክትሪክ ሃይል እንደማያገኙ አውቃለሁ፤ ይሄ ትልቅ ቁጭት የሚፈጥር ነው›› የሚለው አቤል፤ ግድቡ መጠናቀቁ የዜጎችን የሃይል ፍላጎት ከማሟላትም ባለፈ የድህነት ቀንበር የሚሰብር በመሆኑ እንደ አይናችን ብሌን ልንጠብቀው ይገባል ይላል። ከዚህ ባሻገር ሁሉም ዜጋ በተለይ ደግሞ አገር ተረካቢው ወጣት እራሱን ከኮሮና ወረርሽኝ ሊጠብቅ እንደሚገባም ያሳስባል። ዜጎች ይህን ማድረጋቸው በጥቅል የኢትዮጵያን እድገት የሚያረጋግጥ አስተዋጽኦ መሆኑን እንደሚያምን ተናግሯል።መረጃዎች እንደሚያመለክቱት የአባይ ወንዝ ዓመታዊ አማካይ የውሃ ፍሰት 49 ቢሊዮን ኪዩቢክ ሜትር ነው። ከዚህ ውስጥ በመጀመሪያው ዓመት የውሃ ሙሌት ታላቁ የህዳሴ ግድብ 4 ነጥብ 9 ቢሊዮን ኪዩቢክ ሜትር ውሃ መያዝ ችሏል። ይህም በቀጣዩ ዓመት ኢትዮጵያ የመጀመሪያዎቹን የኤሌክትሪክ ኃይል ማመንጫ ተርባይኖችን እንድትሞከር ያስችላታል።በተጨማሪ በቀጣዩ የበጋ
ወቅት ከግድቡ ጀርባ
የተጠራቀመው ውሃ ስለሚቀንስ
የግድቡን ቁመት መጠን
ለመጨመር የሚደረገው ግንባታ
እንዲቀጥል ዕድል ይሰጣል።
ሥራውን በማከናወን በሁለተኛው
ዓመት ደግሞ 13 ቢሊዮን
ኪዩቢክ ሜትር ውሃ
እንዲይዝ ይደረጋል። በዚህ
ጊዜም በግድቡ አማካይነት
የሚታቀበው የውሃ መጠን
በሁለተኛ ደረጃ ላይ
የተገነቡትን የኤሌክትሪክ ማመንጫ
ተርባይኖች ጋር ይደርሳል።
ይህ ደግሞ የውሃውን
ፍሰት በበለጠ ለመቆጠጠር
ያስችላል።አዲስ ዘመን
ሐምሌ 19 ቀን 2012 ዓ.ም በጋዜጣው ሪፖርተር